  Майя Бывальцева Алнаш ёрослэн «Йӧскалык лулчеберетъёсъя Т. К. Борисов нимо центр «Трокайлэн юртъерез» ӵектосэз 2 миллион манетъем грант утӥз. Центр Кучыран гуртын кылдытэмын луоз. Иворъёсъя «Удмуртия» агентстволы со сярысь вераз Алнаш ёрос администрациысь Лулчеберетъя, йӧскалык кусыпъёсъя но туризмъя управлениысь сервисъя но туризмъя ӧнерчи Наталья Королёва. Со центр, кытын ке Алнаш ёросысь вань лулчеберет огазеямын луоз, со валтӥсь ньыль йӧслыкъёс — со милям удмурт, ӟуч, бигер но пор. Котькуд лулчеберетлы, котькуд йӧслыклы нимаз сэрег кылдытэмын луоз, котькудӥзлы сӥземын луоз кыӵе ке но тематической адӟытон, <…> со вошъяськоз Наталья КоролёваСолэн кылъёсызъя, отын ик йӧскалык шулдыръяськонъёс но ортчытъяськозы, кылсярысь, Сабантуй но Гербер. «Трокайлэн юртъерез» Кучыран гуртысь азьвыл школа-интернат интыын луоз. Интывылэз отын бадӟым, кӧня ке юртъёсыз но вань. Но Наталья Королёвалэн верамезъя, соосты рос-прос эскерыны кулэ на, куд-огзэ выльдоно, мукетъёссэ вылысь пуктоно луоз. Чакламын куноосты пумитан корка, отын йӧскалык сиён-юонъёсы пӧралозы, озьы ик музей, мунчо пуктыны. Йӧскалык лулчеберетъёсты утем сяна, со огъет туристъёсты кыскыны умой луонлык сётоз. «Интыяськемез туж умой. Кыдёкын ик ӧвӧл «Варзи-Ятчи» курорт но, кытын ке быдэс Россиысь ялкаро. Татарстан, Башкирия кыдёкын ӧвӧл кунгожмы, трасса М-7. Логистикаез умой. <…> Сюресэз вань, пырыны луэ», — пусйиз ӧнерчи. Солэн верамезъя, лымы шунам бере, быдэс поселение отчы субботнике поталоз. Одӥгзэ ке но юртэз рос-прос тупатъяны быгатӥзы ке, отын центр ужзэ мытыны быгатоз ни. Таяз арын куарусёнэ-коньывуонэ кутсконо вал ни, шуиз Наталья Королёва. ВАТСАН Алнаш ёрослэн «Йӧскалык лулчеберетъёсъя Т. К. Борисов нимо центр «Трокайлэн юртъерез» ӵектосэз грант утӥз «2014–2017 аръёс но 2020-тӥ арозь гуртъёсты ялан азинтон» нимысьтыз федерал программаез быдэсъян улсын гуртын улӥсьёслэн мерлыко ӵектосъёссылы юрттон вылысь. Удмуртиысь гурт возёсъя но сиён-юонъя министерстволэн сыӵе ӵектосъёсты быръёнъя ӧриез 2017-тӥ арын 9-тӥ южтолэзе 56 куриськонъёсты эскериз но 12 вормисьёсты пусйиз. Соослы таяз арын коньдон висъямын луоз. Алнаш ёрослэн ӵектосэз сяна, вормисьёс пӧлы шедизы Вотка ёрослэн куинь ӵектосъёсыз (оглом 2 миллион 200 сюрс манет котыр), Дэбес ёрослэн — 5 (оглом 480 сюрс манет пала), Красногорск (210 сюрс манет), Сьӧлта (2 миллион манет - Сьӧлта черкогуртысь «Родина-мать» синпелет дорын шутэтскон инты лэсьтыны), Юкаменск (1 миллион 255 сюрс манет) ёросъёслэн быдэн одӥг ӵектосъёссы. 12 ӵектосъёсъя оглом 8 миллион 251 сюрс 936 манет висъямын луоз.  Тегъёс: Лулчеберет Туризм Удмуртия Алнаш йӧслыкъёс  